กองทัพบก ส่งทหารช่วยสร้างบ้านที่ชุมชนคลองเตย เพื่อยกระดับคุณภาพชีวิตให้กับประชาชนได้มีที่พักอาศัย มีสิ่งแวดล้อมที่เหมาะสม
กองทัพบก ส่งทหารช่วยสร้างบ้านที่ชุมชนคลองเตย เพื่อยกระดับคุณภาพชีวิตให้กับประชาชนได้มีที่พักอาศัย มีสิ่งแวดล้อมที่เหมาะสม พันเอกหญิง ศิริจันทร์ งาทอง รองโฆษกกองทัพบก เปิดเผยว่า ตลอดสัปดาห์ที่ผ่านมา ทหารชุดช่างจาก กองทัพภาคที่ 1 โดยกองพลพัฒนา 1 นำเครื่งมือช่างเข้าเปิดหน้างานด้วยการรื้อถอนบ้าน 28 หลัง ในชุมชนล็อค 4-5-6 เขตคลองเตย กรุงเทพมหานคร จากนั้นได้เริ่มงานก่อสร้างโครงสร้างของบ้าน ด้วยการวางผังอาคารทั้ง 28 หลัง ขณะนี้ชุดทหารช่างอยู่ระหว่างการตอกเสาเข็ม การวางเสาตอม่อและการวางคาน ภาพรวมงานก่อสร้างเดินหน้าแล้วร้อยละ 16 เป็นไปตามแผนงานที่วางไว้  การสร้างบ้านในพื้นที่ชุมชนคลองเตยครั้งนี้เป็นการสร้างในเฟสที่ 2 อย่างไรก็ตาม กองทัพบกมีนโยบายให้หน่วยทหารดำเนิน ”โครงการซ่อมปรับปรุงบ้านพักผู้ยากไร้และด้อยโอกาส” ทั่วประเทศ เพื่อช่วยเหลือและยกระดับคุณภาพชีวิตให้กับประชาชนที่ยากไร้ หรือขาดโอกาส ให้ได้มีที่พักอาศัยและสิ่งแวดล้อมที่เหมาะสม รวมทั้งยังช่วยสร้างความเป็นระเบียบเรียบร้อยของชุมชน สนับสนุนการมีสุขภาพอนามัยที่ดีให้ผู้พักอาศัย และช่วยลดปัญหาสังคม ซึ่งเป็นไปตามเจตนารมณ์ในการนำศักยภาพของกองทัพบกไปใช้ในการดูแลช่วยเหลือและเป็นที่พึ่งของประชาชนในทุกโอกาสสำหรับในพื้นที่กรุงเทพมหานครและ 25 จังหวัดภาคกลาง กองทัพภาคที่ 1 ได้ร่วมกันภาคส่วนต่างๆ ดำเนินโครงการดังกล่าวตามนโยบายกองทัพบกอย่างต่อเนื่อง โดยที่ผ่านมาได้ส่งมอบบ้านพักแล้วจำนวน 152 หลัง แบ่งเป็นในพื้นที่ กทม. 86 หลัง และพื้นที่ภาคกลาง 66 หลัง นอกจากนี้ยังได้ร่วมกับทางสำนักงานเขต เข้าพัฒนาพื้นที่ว่างในชุมชนต่างๆ ของกรุงเทพมหานคร จัดทำเป็นสวนหย่อม สวนสาธารณะ ไปแล้วจำนวน 19 แห่ง อาทิ เขตราชเทวี,เขตบางกอกน้อย ,เขตสัมพันธ์วงศ์,เขตสายไหม,เขตดุสิต,เขตคลองสาน,เขตคลองเตย,เขตบางซื่อ เขตพญาไท เป็นต้น